魏帝廟
作者：陳造
朝代：宋

paragraphs: 佛貍歲未卯，志欲吞宇縣。
當年江飲馬，腥血浸淮甸。
無人飯耕牛，有井巢歸燕。
至今閲遺史，爲汝空飲恨。
緬想瓜步留，殺氣纏吳分。
云何此山椒，遺像儼高殿。
無乃甘事讎，吳俗昧所見。
或復綿歷久，後嗣忘敵怨。
冥漠彼有識，福汝吾敢信。
君看趙與薛，狥國冒禍釁。
魏侯繼前躅，長呼死白刃。
胡不尸祝之，香火均遠近。
豈但祈神休，抑使頑懦奮。
誰令决從違，引手適我願。